Derde liggaam gevind ná huisboot-brandDie huisboot wat aan die brand geslaan het. (Foto: Bathabile Ndawo/Facebook) Die liggaam van die bemanningslid wat vermis was ná ŉ luukse huisboot verlede Saterdag in die Jozinidam in KwaZulu-Natal aan die brand geslaan het, is gevind. Maxwell Nyawo (36) se liggaam is Vrydagmiddag gevind, het kol. Thembeka Mbele, polisiewoordvoerder, bevestig. Altesaam nege mense, onder wie passasiers en bemanningslede, was genoop om oorboord te spring nadat die huisboot Shayamanzi I in vlamme gehul is. Michael Mirschel (64), ŉ toeris van Duitsland, en Michael Phiri (51), wat as kok op die boot gewerk het, het in die proses verdrink. Polisiebeamptes van die Empangeni-soek-en-reddingspan het sedertdien onverpoos na Nyawo se liggaam gesoek. ŉ Polisiebeampte wat met die soektog na Nyawo gehelp het, is boonop Maandag deur een van drie vermeende stropers geskiet. AO Jannie van der Westhuizen veg tans om sy lewe in die hospitaal. Van der Westhuizen, ŉ ervare duiker wat verbonde is aan die waterpolisie in Richardsbaai, en sy kollegas het Maandagoggend die dam gepatrolleer toe hulle drie vermeende stropers teëgekom het. Een van die mans het ŉ skoot op die beamptes afgevuur en die koeël het Van der Westhuizen in die kakebeen getref. Van der Westhuizen is per helikopter na Netcare The Bay-hospitaal in Richardsbaai geneem. Hy is daar gestabiliseer voordat hy na Netcare St. Augustine-hospitaal in Berea oorgeplaas is.